**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

Ügyiratszám: TPH/284-6/2020.

**103/2020.**

**HATÁROZAT**

* **veszélyhelyzetben átruházott hatáskörben meghozott döntésről** –
* mely egyben a Tiva-Szolg Nonprofit Kft. 14/2020. (V.28.) számú alapítói határozatnak is minősül -

**A Lippai és Lippai Kft. kötelezettnek a Tiva-Szolg Nonprofit Kft.-vel szemben fennálló tartozásása engedményezéséről**

A katasztrófavédelemről és a hozzá kapcsolódó egyes törvények módosításáról szóló *2011. évi CXXVIII. törvény 46. § (4) bekezdésében* biztosított jogkörömben, **Tiszavasvári Város Önkormányzata Képviselő-testülete helyett átruházott hatáskörben eljárva,** a Polgári törvénykönyvről szóló 2013. évi V. törvény 6:193 § (2) bekezdése alapján az alábbi határozatot hozza:

1. **Úgy dönt**, mint a Tiva-Szolg Nonprofit Kft. (székhelye: 4440 Tiszavasvári, Városháza tér 4. képviseli: dr. Groncsák Andrea ügyvezető) alapítója és legfőbb szerve,hogy a **Lippai és Lippai Temetkezési Szolgáltató Kft.** (4440 Tiszavasvári, Nagybecskerek u. 1/A.) **kötelezettel szemben,** a Nyíregyházi Járásbíróság 10.G40.072/2017/64. sz. ítélete szerinti **956.791 forint** ügyvédi munkadíj, perköltség mint tőke és ennek törvényes késedelmi kamatai követelését **Tiszavasvári Város Önkormányzatára átruházza és részére engedményezi** 956.791 forint ellenérték megfizetése fejében.
2. **Úgy dönt,** hogy az I. pontban foglalt követelés átruházását, **engedményezését elfogadja,** a határozat 1. mellékletében foglalt szerződés szerint.
3. Tiszavasvári Város Önkormányzata 2020. évi költségvetésében a 956.791 forint ellenérték megfizetéséhez szükséges fedezet biztosításáról gondoskodom.

**INDOKOLÁS**

A Lippai és Lippai Temetkezési Szolgáltató Kft. és Tiszavasvári Város Önkormányzata között **per van folyamatban a Lippai Kft. által a temető területén előzetes tulajdonosi hozzájárulás nélkül megépített sírboltok értékének megtérítése iránt**. A perbe **bevonásra került a Tiva-Szolg Nonprofit Kft.** is, azonban később a Lippai Kft. vele szemben **keresetétől elállt**. A Nyíregyházi Járásbíróság 10.G.40.072/2017/64. számú ítéletében kötelezte a **Lippai Kft.-t, fizessen meg a Tiva-Szolg Kft.-nek 956.791 forint perköltséget.**

A perben **megszületett a másodfokú ítélet**, melyben a Nyíregyházi Törvényszék, mint másodfokú bíróság az elsőfokú ítéletet részben megváltoztatta. (Az 1.Gf.40.002/2020/28. számú ítélet a Képviselő-testület részére tájékoztatásul kiküldésre került.)

A **Tiva-Szolg Kft-nek tehát 956.791 forint követelése** van a **Lippai Kft-vel** szemben. Így célszerű a **Tiva-Szolg Kft. felé fennálló tartozást az önkormányzatnál nyilvántartani**, mint követelést, figyelemmel az alábbiakra:

* a Tiva-Szolg Kft. az **önkormányzat kizárólagos tulajdona**;
* a Tiva-Szolg Kft. **már nem vesz részt a perben;**
* az önkormányzat és a Lippai Kft. közötti peres ügyben a jogerős másodfokú ítélet alapján **fizetési kötelezettsége keletkezik az önkormányzatnak**, **melybe így a Lippai Kft. részéről fennálló tartozás beszámíthatóvá válik.**

Tekintettel arra, hogy a másodfokú ítélet az **önkormányzat részére továbbra is marasztaló**, és azzal szemben **még nem merített ki az önkormányzat valamennyi jogi eszközt**, így **kérelmet nyújtottam be a másodfokú ítélet bírósági felülvizsgálata iránt.**

Magyarország Kormánya a veszélyhelyzet kihirdetéséről szóló **40/2020. (III.11.) Korm. rendeletével** az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki.**

*A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:* **Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

Fentiekre tekintettel a rendelkező részben foglaltak szerint döntöttem.

Tiszavasvári 2020. május 28.

  **Szőke Zoltán**

 **polgármester**

# **Engedményezési Szerződés**

Amely létrejött egyrészről **Tiszavasvári Településszolgáltatási és Vagyonkezelő Nonprofit Korlátolt Felelősségű Társaság** (rövidített elnevezés: TIVA-Szolg Nonprofit Kft.,cégjegyzékszáma: 15-09-063127, képviseli: Dr. Groncsák Andrea ügyvezető) 4440 Tiszavasvári, Városháza tér 4. mint engedményező(továbbiakban: Engedményező), másrészről **Tiszavasvári Város Önkormányzata** (statisztikai számjele: 15732468-8411-321-15, törzsszáma: 15732468, PIR sz.:732462, adószám: 15732468-2-15, képviseli: Szőke Zoltán polgármester) 4440 Tiszavasvári, Városháza tér 4. mint engedményes (továbbiakban: Engedményes), az Engedményező és az Engedményes együttesen: Szerződő Felek között, az alulírott helyen és napon, az alábbi feltételek szerint:

1. A Szerződő Felek megállapodnak abban, hogy az Engedményező a jelen Szerződés aláírásával a **Lippai és Lippai Temetkezési Szolgáltató Korlátolt Felelősségű Társaság** 4440 Tiszavasvári, Nagybecskerek u. 1/A. (cégjegyzékszám: Cg. 15-09-067969, adószám: 12088337-2-15, képviseli: Lippai Lajos ügyvezető) kötelezettel (továbbiakban: Kötelezett) szemben, a Nyíregyházi Járásbíróság 10.G.40.072/2017/64. sz. ítélete szerinti – mely ítélet 2019. november 27. napján jogerőre emelkedett és 2019. december 13-ától végrehajtható - **956.791**,- (kilencszázötvenhatezer-hétszázkilencvenegy) forint ügyvédi munkadíj, perköltség mint tőke és ennek törvényes késedelmi kamatai követelését (továbbiakban: követelés) az Engedményesre átruházza és részére engedményezi 956.791,- forint ellenérték megfizetése fejében.
2. Az Engedményes a Követelés átruházását, engedményezését elfogadja, vállalja a 956.791,- Ft ellenérték Engedményező részére történő megfizetését. Szerződő felek megállapodnak abban, hogy a polgári törvénykönyvről szóló 2013. évi V. tv. 6:193. § (2) bekezdése alapján az engedményes a 2. pontban körülírt követelés érvényesítése során az engedményező helyébe lép.
3. A Szerződő Felek megállapodnak abban, hogy az engedményezés tényéről és az engedményezett Követelés összegéről közösen írásban értesítik a Lippai és Lippai Temetkezési Szolgáltató Korlátolt Felelősségű Társaság Kötelezettet a jelen engedményezési szerződés egy példányának megküldésével.
4. A jelen Szerződés alapján a továbbiakban az Engedményes közvetlenül a Kötelezettel szemben jogosult a Követelést és annak járulékait érvényesíteni.
5. A jelen Szerződésben nem szabályozott kérdésekben a Polgári Törvénykönyvről szóló 2013. évi V. törvény rendelkezései az irányadóak.

A Szerződő Felek a jelen Szerződést elolvasták, közösen értelmezték, és mint akaratukkal mindenben megegyezőt jóváhagyólag aláírják.

Tiszavasvári, 2020. május ….

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_TIVA-Szolg Nonprofit Kft.EngedményezőDr. Groncsák Andrea ügyvezető | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Tiszavasvári Város ÖnkormányzataEngedményesSzőke Zoltán polgármester |